ปัจจัยความเสี่ยง

ในการดำเนินธุรกิจย่อมต้องพบกับปัจจัยความเสี่ยงต่าง ๆ
ซึ่งอาจส่งผลกระทบอย่างมีนัยสำคัญต่อผลการ ดำเนินการของธุรกิจ
บริษัทฯได้ให้ความสำคัญกับการบริหารความเสี่ยงโดยดำเนินการควบคู่กับการควบคุมภายในและ
การตรวจสอบภายในตามแนวการปฏิบัติที่ดี เพื่อให้สามารถปรับตัวในสภาวะความเสี่ยงต่าง ๆ
ได้อย่างแข็งแกร่ง ปัจจัยความเสี่ยงที่อาจเกิดขึ้นกับบริษัทมีดังต่อไปนี้

1. บริษัทมีผู้ถือหุ้นรายใหญ่ >50%

ณ วันที่ 31 ธันวาคม 2555 คุณศุภสิทธิ์ สุขะนินทร์ ถือหุ้นรวมทั้งสิ้น 36,968,715 หุ้น
หรือคิดเป็นร้อยละ 20.45 รวมกับกลุ่มผู้ที่เกี่ยวข้องทำให้มีการถือหุ้นรวมทั้งสิ้น 124,005,190 หุ้น
คิดเป็นร้อยละ 68.58 เกินกว่าร้อยละ 50 ของจำนวนหุ้นที่จำหน่ายได้แล้วทั้งสิ้น
จึงอาจสามารถควบคุมมติที่ประชุมผู้ถือหุ้นได้ไม่ว่าจะเป็นการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นในเรื่องที่กฎหมายหรือข้อบังคับบริษัทกำหนดให้ต้องได้รับเสียง 3ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบ
และถ่วงดุลเรื่องที่ผู้ถือหุ้นใหญ่เสนอได้

2. สภาวะการแข่งขันสูง

ปัจจุบันธุรกิจมีการแข่งขันสูงขึ้นมาก มีผู้ขายและผู้ให้บริการรายใหม่เกิดขึ้นตลอดเวลา
ส่วนผู้ขายและผู้ให้บริการรายเดิมก็มีการปรับกลยุทธ์รวมถึงพัฒนาสินค้าและบริการกันมากขึ้น
บริษัทได้มีการเตรียมความพร้อมในการรองรับสภาวะการแข่งขันสูงด้วยการพัฒนาคุณภาพการให้บริการและพัฒนาคุณภาพของผลิตภัณฑ์
มีการอบรมผู้บริหาร และบุคลากรเพื่อให้สามารถปรับปรุงกระบวนการทำงาน
ให้ควบคู่ไปกับการพัฒนาด้านต่าง ๆ เพื่อความพึงพอใจสูงสุด ของลูกค้าและผู้ที่เกี่ยวข้อง

  3. ความเสี่ยงในการต่อสัญญาแฟรนไชส์

ธุรกิจอาหารและเครื่องดื่มของบริษัทฯดำเนินงานภายใต้แบรนด์ที่ได้รับแฟรนไชส์จากต่างประเทศ
ภายใต้ข้อตกลงและเงื่อนไขของสัญญาแฟรนไชส์
ดังนั้นจึงอาจเกิดความเสี่ยงในเรื่องการไม่ได้รับการต่ออายุสัญญาแฟรนไชส์
หรือการเปลี่ยนแปลงรายละเอียดและเงื่อนไขต่างๆ ของสัญญานั้น
อย่างไรก็ตามเนื่องจากแบรนด์ที่ได้รับสัญญา แฟรนไชส์ดังกล่าวเป็นแบรนด์ที่บริษัทได้ทำการตลาด

มาอย่างต่อเนื่องยาวนานมียอดขายที่ดี และตลาดมีโอกาสเติบโตมากขึ้นตามลำดับ
ความเสี่ยงในข้อนี้จึงอยู่ในระดับต่ำ

  4. ความเสี่ยงเกี่ยวกับอัตราดอกเบี้ย

บริษัทมีความเสี่ยงในเรื่องของอัตราดอกเบี้ยซึ่งเกิดจากสินทรัพย์และหนี้สินทางการเงิน
แต่เนื่องจากอัตราดอกเบี้ยดังกล่าวเป็นอัตราที่ปรับขึ้นลงตามอัตราตลาด
หรือมีอัตราดอกเบี้ยคงที่ใกล้เคียงกับอัตราตลาดในปัจจุบัน ความเสี่ยงดังกล่าวจึงอยู่ในระดับต่ำ

  5. ความเสี่ยงด้านการเก็บหนี้จากลูกหนี้การค้า

ในกลุ่มธุรกิจที่มีการให้สินเชื่อที่เกี่ยวเนื่องกับลูกหนี้การค้าทางบริษัทได้กำหนดนโยบายรวมถึงการดำเนินการ
ติดตามและควบคุมสินเชื่อไว้อย่างเหมาะสม นอกจากนี้กลุ่มลูกค้าของบริษัทยังมีความหลากหลาย
ดังนั้นความเสี่ยงจากการที่ไม่สามารถเก็บหนี้ได้จึงมีต่ำ

ส่วนของกลุ่มธุรกิจด้านอาหารและเครื่องดื่มซึ่งเป็นกลุ่มที่ทำรายได้หลักให้กับบริษัทนั้น
โอกาสเกิดความเสี่ยงด้านนี้มีเพียงเล็กน้อย เนื่องจากรายได้ดังกล่าวเทียบได้กับเงินสด

  6. ความเสี่ยงจากการต้องปฏิบัติตามเงื่อนไขของสัญญาเงินกู้ระยะยาว

บริษัทและบริษัทย่อยแห่งหนึ่งต้องปฏิบัติตามเงื่อนไขทางการเงินบางประการตามที่ระบุในสัญญาเงินกู้
เช่น การดำรงอัตราส่วนหนี้สินต่อส่วนของผู้ถือหุ้น อัตราส่วนความสามารถในการชำระหนี้
และข้อจำกัดในการจำหน่าย จ่าย โอนหรือก่อภาระผูกพันในที่ดิน สิ่งปลูกสร้าง
อุปกรณ์และเงินลงทุนบางส่วนให้เป็นไปตามสัญญาเป็นต้น ซึ่งบริษัทและบริษัท อุตสาหกรรมวิวัฒน์
จำกัด (บริษัทย่อย) ไม่สามารถปฏิบัติตามเงื่อนไขทางการเงินบางประการภายใต้สัญญาเงินกู้ยืมได้
อย่างไรก็ตาม บริษัทและบริษัทย่อยดังกล่าวได้รับจดหมายผ่อนปรนการผิดเงื่อนไขดังกล่าวจากทาง
ธนาคารแล้ว

7. ความเสี่ยงจากการขาดแคลนแรงงาน

ประเทศไทยประสบปัญหาการขาดแคลนแรงงานในทุกภาคส่วน ปัญหาในการแย่งแรงงานจึงเกิดขึ้น
ซึ่งบริษัทได้ให้ความสำคัญกับความเสี่ยงด้านนี้โดยได้จัดสวัสดิการที่ดีและผลตอบแทนที่เหมาะสม
พัฒนาความรู้ในด้านต่าง ๆ ให้กับพนักงานอย่างต่อเนื่อง
รวมถึงจัดสภาพแวดล้อมที่เหมาะสมกับการทำงาน
เพื่อให้พนักงานสามารถทำงานได้อย่างมีประสิทธิภาพและมีความพึงพอใจในการทำงานกับบริษัทในระยะยาว